സാഭിമാനം, സാവേശം സ്വാതന്ത്യ്രത്തിന്റെ എഴുപത്തിയഞ്ചാം വാര്ഷികം ആഘോഷിച്ച് ജിദ്ദയിലെ ഇന്ത്യന് സമൂഹവും ജിദ്ദ: തലയെടുപ്പോടെ എഴുപത്തിയഞ്ചാം ആണ്ടിലെത്തിയ ഇന്ത്യയുടെ സ്വാതന്ത്യം ലോകത്തെങ്ങുമെന്ന പോലെ ജിദ്ദയിലെ ഇന്ത്യന് സമൂഹവും കൊണ്ടാടി സാവേശം, സാഭിമാനം. ആസാദി കാ അമൃത് മഹോത്സവ് എന്ന പേരില് ആഘോഷിക്കുന്ന ഇന്ത്യന് സ്വാതന്ത്ര്യത്തിന്റെ എഴുപത്തി അഞ്ചാം വാര്ഷികം ജിദ്ദയില് രണ്ടു വര്ഷം നീണ്ടുനില്ക്കും. എഴുപത്തിയഞ്ചാം സ്വാതന്ത്ര്യ ദിനപ്പുലരിയില് കാലത്ത് ഏഴരയ്ക്ക് കോണ്സുലേറ്റ് അങ്കണത്തില് ത്രിവര്ണ പതാക ഉയര്ത്തിയതോടെ ഔപചാരികമായ ആഘോഷങ്ങള് നിറപ്പൊലിമയോടെ തുടങ്ങി. കോവിഡ് പ്രോട്ടോകോള് പാലിച്ചു കൊണ്ടും ക്ഷണിക്കപ്പെട്ട അതിഥികളെ മാത്രം പങ്കെടുപ്പിച്ചു കൊണ്ടും അരങ്ങേറിയ സ്വാതന്ത്ര്യ ദിനത്തിലെ ആഘോഷം ത്രിവര്ണ പതാക ഉയര്ത്തല്, രാഷ്ട്രപതിയുടെ സന്ദേശം വായിച്ചു കേള്പ്പിക്കല്, കേക്ക് മുറിക്കല്, രണ്ടു വര്ഷം നീളുന്ന അമൃത് മഹോത്സവത്തിന്റെ ലോഗോ പ്രകാശനം, ദേശസ്നേഹ ഗാനാലാപനം, പ്രദര്ശനം തുടങ്ങിയ പ്രൗഢമായ പരിപാടികള് കൊണ്ട് ആവേശം അലതല്ലുന്നതായി. കോണ്സല് ജനറല് ഉപചാരപൂര്വം വായിച്ചു കേള്പ്പിച്ച രാഷ്ട്രപതിയുടെ സ്വാതന്ത്ര്യദിന സന്ദേശം ഓരോ ഇന്ത്യന് പൗരനും സ്വാതന്ത്ര്യവും നീതിയും സുരക്ഷയും വൈവിധ്യങ്ങള് നിലനിര്ത്തികൊണ്ടുള്ള സഹവാസവും ഉറപ്പ് വരുത്താന് ഇന്ത്യന് ഭരണകൂടം പ്രതിജ്ഞാബദ്ധമാണെന്ന് പറഞ്ഞു. രാഷ്ട്രപതിയുടെ സന്ദേശം ഇന്ത്യയിലെ പുതിയ വിദ്യാഭ്യാസ നയവും കോവിഡ് പ്രതിരോധവും ദാരിദ്ര്യ നിര്മാജനത്തിനുള്ള ഉദ്യേശപൂര്ണമായ പ്രവര്ത്തനങ്ങളും സദസ്സിന് ചിന്താമൃതേകി. കൊവിഡ് ഉന്മൂലനത്തിനായി പ്രവര്ത്തിക്കുന്ന എല്ലാ വിഭാഗത്തിലുള്ളവരേയും സന്ദേശത്തില് രാഷ്ട്രപതി പ്രത്യേകം പ്രകീര്ത്തിച്ചു. സ്വാതന്ത്ര്യ ദിനാഘോഷത്തിന്റെ ഭാഗമായി ഇന്ത്യ ഫോറവും ഐ പി ഡബ്ലിയുഎഫും സംഘടിപ്പിച്ച വിവിധ പരിപാടികളിലെ വിജയികള്ക്ക് ചടങ്ങില് സര്ട്ടിഫിക്കറ്റുകള് വിതരണം ചെയ്തു. ജിദ്ദ ഇന്റര്നാഷണല് ഇന്ത്യന് സ്കൂളിലെ വിദ്യാര്ത്ഥിനികള് ദേശസ്നേഹ ഗാനങ്ങള് ആലപിച്ചു. ശേഷം കേക്ക് മുറിച്ച് സദസില് വിതരണം ചെയ്തു. പരിപാടികള്ക്ക് കോണ്സല്മാരായ യു ഖൈര് ബാം സാബിര്, ഹംന മറിയം എന്നിവര് സന്നിഹിതരായിരുന്നു. ഷഹന്ഷ, ബിലാല്, ഇഷ, മാജിദ എന്നിവര് വിവിധ പരിപാടികള്ക്ക് നേതൃത്വം നല്കി.